Victor Moldovan (actor)

Victor Moldovan (n. 11 iunie 1926, Zlatna, Alba, România – d. 8 mai 2007, București, România) a fost un actor de teatru și film și regizor român. A predat ca profesor la Institutul de Artă Teatrală și Cinematografică din București, printre studenții săi numărându-se Florina Cercel, Ovidiu Moldovan și Mariella Petrescu.
Victor Moldovan a absolvit Liceul de Băieți ”Regele Ferdinand” din Turda, promoția 1944- 1945. În perioada anilor 1945-1948 a urmat cursurile Academiei de Artă Dramatică din Cluj,
Prin concurs, a fost angajat ca actor la Teatrul Național din Cluj la data de 15 septembrie 1946. Pe 2 iunie 1947 a obținut Premiul de Creație pe Stagiune. A fost angajat la Naționalul clujean timp de șase ani, din primul an de studiu până în anul 1952, când a fost transferat la Teatrul Național ”I. L. Caragiale” din București, unde a activat până în anul 1990. În 1996 a fost reangajat la Teatrul Național din București până în 2003. În cei 56 de ani de teatru a interpretat 120 de roluri, din care 16 roluri în filme artistice. A fost conferențiar universitar doctor la Institutul de Artă Teatrală și Cinematografică din București timp de 26 de ani.
Victor Moldovan a făcut turnee peste hotare cu colectivul Teatrului Național din București la Paris, Belgrad, Budapesta, Viena, Bratislava, Praga, Moscova, Leningrad, Belgrad și Zagreb. A primit în presa străină aprecieri elogioase pentru interpretarea rolurilor: Scapin – Vicleniile lui Scapin; Curley – Oameni și șoareci; Charles – Coana Chirița, Alberth Bhon – Cei din Dangaard; Spiridon Biserică – Mielul turbat. În 1963, actorul a participat cu spectacolele Comedia dell’Arte și Nenorocirile lui Arlechino și celorlalți la Festivalul Internațional de Teatru de la Erlenger (Republica Federală Germania), unde a obținut Premiul II. Materialele apărute în presa vest-germană și română de atunci certificau spectacolul ca un frumos succes al interpreților și al regizorului Victor Moldovan. Cele mai deosebite aprecieri Victor Moldovan le-a primit în turneul din Franța din 1964, pentru rolul lui Scapin din Vicleniile lui Scapin. Francezii i-au oferit la sfârșitul turneului un vas din porțelan cu chipul lui Scapin, produs la Fabrica din Limoges de lângă Paris.
Actorul a debutat în calitate de asistent de regizor și regizor secund al regizorilor Sică Alexandrescu, Alexandru Finți, Aurel Baranga, Radu Beligan, Ion Cojar, Horea Popescu și Moni Ghelerter, contribuind substanțial la reușita spectacolelor. Victor Moldovan era talentat la desen și pictură. Schițele de decor ale pieselor, precum cu vestimentația actorilor erau realizate de Victor Moldovan. În calitate de regizor, Victor Moldovan a regizat mai multe spectacole, printre care: Regina de Navara, Heidelbergul de altădată, Dona Diana, Travesti, Bădăranii, Anul viitor la aceeași oră, Vecina de alături.
La jumătatea anilor 1980 a coordonat activitatea teatrului de amatori ICTB din București, semnând regia unor spectacole care au primit distincții la nivel național, ca Furnici de Aldo Nicolaj sau O clipă de încredere de Dragomir Magdin.
Victor Moldovan și Angela Moldovan s-au cunoscut la Teatrul Național din Cluj, în timpul unui spectacol – Paharul cu apă – în care ambii au fost protagoniști. S-au cunoscut în 1950 și s-au căsătorit în 1952. La câteva luni după căsnicie, Victor Moldovan a fost transferat la Teatrul Național din București, iar Angela Moldovan l-a urmat. Soții Moldovan au divorțat în anul 1958. În 1974, Victor Moldovan și Angela Moldovan au reluat legătura, iar în anul 1978 s-au recăsătorit. Au trăit împreună până la moartea lui Victor Moldovan, în 2007.